वार्ड 48 पशुपति नगर स्थित श्री राम पब्लिक स्कूल में बने पोलिंग बूथ के बूथ संख्या 822 में वाई ब्लाक निवासी सरदार सुरजीत सिंह वोट डालने पहुंचे और राइट टू रिजेक्ट फार्म मांगा। अफसरों के पूछने पर उनका गुस्सा फूट पड़ा। बोले, तमाम प्रत्याशी खड़े हो गए हैं, इनमें से किसी ने आज तक समाजसेवा नहीं की, अब चुनाव का मौसम आया तो लाटरी समझ कर दांव चल दिया कि लग जाएगी तो बल्ले-बल्ले नहीं तो कोई बात नहीं। सुरजीत को अधिकारी राइट टू रिजेक्ट फार्म उपलब्ध नहीं करा पाए। तब तक एसीएम प्रथम योगेंद्र कुमार भी पहुंच गए तो सुरजीत ने उनके सामने भी भड़ास निकाली। सुरजीत के तेवर देखकर एसीएम साहब भी अधिकारियों के साथ मिलकर फार्म खोजने लगे।